**Indokolás**

**A családi események szolgáltatási díjairól és az anyakönyvvezető díjazásáról szóló 4/2011. (II. 15.) számú önkormányzati rendelet módosításáról**

A jogalkotásról szóló 2010. évi CXXX. törvény vonatkozó rendelkezése alapján a jogszabály tervezetéhez a jogszabály előkészítője indokolást csatol.

A házassági viszonyok alakulása, a szokások megváltozása figyelhető meg. Évről-évre egy több a házasságkötés, amely az anyakönyvvezetők, illetve az anyakönyvi esemény lebonyolításában közreműködő technikai személyzet részéről jelentős többletmunkát igényel.

Célszerű felülvizsgálni az anyakönyvvezetőknek és a közreműködő technikai személyzetnek fizetendő díj, valamint az egyéb szolgáltatásokért fizetendő díjak mértékét egyaránt.

A rendelet-tervezet értelmében az anyakönyvvezető díjazása a hivatali munkaidőn kívül történő anyakönyvi esemény lebonyolításában való közreműködésükért nettó 6.000,- Ft/nap helyett, nettó 6.000,- Ft/anyakönyvi esemény lenne. A hivatali munkaidőn kívül történő anyakönyvi esemény lebonyolításában közreműködő technikai személyzetet részére pedig anyakönyvi eseményenként az eddigi nettó 2.000,- Ft helyett, 3.000,- Ft díjazás kerülne megállapításra.

Annak érdekében, hogy az anyakönyvvezetőnek, illetve a közreműködő személyzetnek kifizetett díjazás valamelyest arányban legyen az anyakönyvi esemény lebonyolításának szolgáltatási díjaival, a hivatali munkaidőn túl, hivatali helyiségben megtartott anyakönyvi eseményért 4.000,- Ft helyett 10.000,- Ft, hivatali munkaidőben vagy munkaidőn túl, de hivatali helyiségen kívüli anyakönyvi eseményért 10.000,- Ft helyett 20.000,- Ft szolgáltatási díj kerülne meghatározásra.

Jászapáti, 2020. február 6.

***Farkas Ferenc***

***polgármester***